તોગડિયાએ જે કંઈ કહ્યું એ વાતો સાચી છે કે નહીં તેની ચોવટમાં આપણે નથી પડતા પણ તોગડિયાને અત્યારે ડહાપણની દાઢ ફૂટી છે એ જોઈને ખરેખર હસવું આવે છે. તોગડિયા અત્યારે આ બધું ડહાપણ ડહોળે છે કેમ કે તેમને તગેડી મુકાયા છે. બાકી અત્યાર લગી એ કશું બોલતા નહોતા. છ મહિના પહેલાં મીડિયાએ મોંમાં આંગળાં નાખીને બોલાવ્યું ત્યારે તેમણે મમરો મૂકેલો કે, સરદાર પટેલે જે રીતે સંસદમાં કાયદો પસાર કરાવડાવીને સોમનાથ મંદિરનું નિર્માણ કરાવેલું એ રીતે મોદીએ પણ અયોધ્યામાં રામમંદિરનું નિર્માણ કરાવવું જોઈએ. એ સિવાય તોગડિયા મોંમાં મગ ઓરીને બેઠા હતા ને રામમંદિરનો ર પણ નહોતા બોલતા. સમાન સિવિલ કોડ તો તેમને યાદ જ નહોતો આવતો. તેના બદલે એ બીજી બધી પત્તરો ખાંડ્યા કરતા. મોદી છેલ્લાં ચાર વર્ષથી વડા પ્રધાન છે ને તોગડિયા ચાર વર્ષ લગી શું કરતા હતા? ચાર વર્ષ લગી તેમને કશું યાદ ના આવ્યું ને હવે અચાનક જ તેમની યાદદાસ્ત પાછી આવી ગઈ છે. અચાનક જ તેમને રામમંદિર ને સમાન સિવિલ કોડ ને બીજું બધું યાદ આવી ગયું છે. અચાનક જ તેમને યાદ આવી ગયું છે કે, ભાજપે રામમંદિર ને હિંદુત્વના નામે આખા દેશના હિંદુઓને દુ બનાવ્યા છે. તોગડિયાએ 2002નાં રમખાણોમાં સંડોવણીના નામે 300 હિંદુવાદીઓને જેલમાં સબડવા દેવાયા એવું પણ કહ્યું છે. આ તો વાતો 15 વર્ષ જૂની છે ને મોટો સવાલ એ છે કે 15 વર્ષ લગી તોગડિયા ક્યાં ઊંઘી ગયેલા? હિંદુવાદી કાર્યકરોને વગર વાંકે નરેન્દ્ર મોદીની સરકારે જેલમાં ગોંધી રાખેલા તો તોગડિયાએ એ વખતે કેમ અવાજ ના ઉઠાવ્યો? એ પોતાને હિંદુઓના હમદર્દ ગણાવે છે તો પછી નિર્દોષ હિંદુઓને તેમણે શા માટે જેલમા સબડવા દીધા? એ વખતે મોદી નવાસવા મુખ્યમંત્રી બનેલા અને તોગડિયાનું બહુ ઊપજતું હતું તો તોગડિયાએ એ બધા હિંદુઓને કેમ રામભરોસે કે મોદીભરોસે છોડી દીધા? તોગડિયાએ મોદી સામે આક્ષેપો કરવાના બદલે આ સવાલોના જવાબો આપવા જોઈએ. તોગડિયાએ એવો મુદ્દો પણ ઉઠાવ્યો છે કે, મોહન ભાગવતે તેમને રામમંદિરનો મુદ્દો છોડી દેવા રીતસર દાટી આપેલી ને પોતાની પાસે તેનું વીડિયો રેકોર્ડિંગ છે. સવાલ એ છે કે તોગડિયા શા માટે આ રેકોર્ડિંગ જાહેર કરતા નથી? એ કયા મૂરતની રાહ જોઈ રહ્યા છે?